Μην είδατε τον Παναή; (ταινία)

Το Μην είδατε τον Παναή; (γνωστό και ως Καταζητείται: ο Βέγγος ή Βέγγος, ο τρεχάλας) είναι ελληνική κινηματογραφική, ασπρόμαυρη, κωμική ταινία του 1962, σε σκηνοθεσία Ορέστη Λάσκου. Το σενάριο γράφτηκε από τον Ναπολέοντα Ελευθερίου. Πρωταγωνιστούν οι Θανάσης Βέγγος, Ανδρέας Μπάρκουλης και Χριστίνα Αποστόλου. Η ταινία επικεντρώνεται σε δύο γκαρσόνια (τον Φάνη και τον Πανάη), τα οποία αναγκάζονται να φύγουν από το κέντρο που δουλεύουν, και να εξαφανιστούν γιατί μία ερωμένη θα ψάξει να βρει τον έναν από τους δύο. Τελικά διαφεύγουν στη Χαλκίδα, όπου και τους περιμένουν νέες περιπέτειες με γυναίκες, οι οποίες θα καταλήξουν σε γάμο, όμως ο Παναής, θα το σκάσει την πρώτη νύχτα του γάμου.

 Δύο γκαρσόνια ο Φάνης και ο Παναής δουλεύουν σε ένα εξοχικό κέντρο ο Πλάτανος, χωρίς να έχουν και πολλή δουλειά. Κάποια στιγμή ο Φάνης δέχεται ένα τηλεφώνημα, στο οποίο μία πρώην ερωμένη του, που τα έχει φτιάξει με έναν χασάπη, τον ενημερώνει ότι ο σύντροφός της, θα κινηθεί προς το κέντρο να σκοτώσει το γκαρσόνι που δουλεύει εκεί. Ο Παναής, μόλις έμαθε ότι ο χασάπης δεν ξέρει ποιος είναι ο Φάνης, φοβούμενος για τη ζωή του το έβαλε στα πόδια. Τελικά έφυγαν και οι δύο ώστε ο χασάπης να χάσει τα ίχνη τους. Στο τρένο, οι δύο τους θα γνωρίσουν τη Μιράντα, η οποία ταξιδεύει με τη θεία της και τον πατέρα της. Οι πέντε τους τελικά θα συνεχίσουν να κάνουν παρέα και στη Χαλκίδα, ενώ ο Φάνης με την κόρη θα ερωτευθούν. Στη Χαλκίδα οι δύο φίλοι θα πιάσουν δουλειά σε ένα ξενοδοχείο. Στο ξενοδοχείο θα καταφτάσει και η πρώην ερωμένη του Φάνη, η οποία θα χαλάσει το ειδύλλιο που είχε δημιουργηθεί με εκείνον και τη Μιράντα. Έτσι, ο Φάνης σκέφτεται να παραστήσει αυτοκτονία, για να της δείξει πόσο την αγαπά. Παρ' όλα αυτά, τον βλέπει ο Παναής, ο οποίος έντρομος διαβάζει το γράμμα του Φάνη και πάει να ειδοποιήσει τη Μιράντα. Όταν έρχεται η Μιράντα τότε εκείνος σταματάει την "παράσταση". Η ταινία τελειώνει με τον Φάνη να νυμφεύεται τη Μιράντα, και τον Παναή τη θεία της (πιο πολύ για οικονομικό συμφέρον ο δεύτερος). Το πρώτο ζευγάρι περνάει μία παθιασμένη πρώτη νύχτα του γάμου, σε αντίθεση με τον Παναή, που όταν βλέπει τη θεία πιο ελαφριά ντυμένη φωνάζει: «Βοήθεια! Στοιχειό!» και πηδά από το μπαλκόνι, κι όταν τον ρωτά αυτή που πάει εκείνος απαντά: «Μην είδατε τον Παναή!». Θανάσης Βέγγος... ως ο Παναής Παπαπαναγόπουλος Ανδρέας Μπάρκουλης... ως ο Φάνης Παντελόπουλος Χριστίνα Αποστόλου... ως η Μιράντα Κώστας Δούκας... ως ο Παντελής (πατέρας της Μιράντας) Αθηνά Μερτήρη...ως η θεία της μιράντας (η Λουιζα) Νίτσα Μαρούδα...ως Πιπίτσα Μυρέλα Τσάρα... πρώην ερωμένη του Φάνη Ζανίνο... ως ο χασάπης Γιάννης Μπέρτος... ως Τηλέμαχος Πέτρος Πανταζής... ως πελάτης του εξοχικού κέντρου Τζίνα Βούλγαρη...ως πελάτισσα του εξοχικού κέντρου Δημήτρης Κατσούλης...ως καμαριέρης Άγγελος Θεοδωρόπουλος... Ο τίτλος της ταινίας παραπέμπει στον Παναή, έναν κακοποιό, χωρίς να μεταφέρει την ιστορία του ή να τον βιογραφεί, ο οποίος παραδεχόταν έρωτα σε δεσποινίδες, κι αφού έτρωγε όλα τα λεφτά της οικογένειας, έφευγε τη μέρα πριν τον γάμο. Κι έτσι, εφόσον τον ψάχνανε έμεινε η φράση στη λαϊκή συνείδηση: «Μην είδατε τον Παναή;». Μάλιστα στην ταινία, όταν ο Παναής συστήνεται στους πελάτες του κέντρου, όπου εργάζεται, δέχεται την ερώτηση «ο γνωστός;» κι εκείνος απαρνείται κάθε σχέση. Η ταινία έκανε πρεμιέρα στις 19 Νοεμβρίου του 1962 στους κινηματογράφους της Ελλάδας και έκοψε 24.655 εισιτήρια, ενώ από τις 82 ταινίες εκείνης της σεζόν, κατέλαβε την 29η θέση στη σχετική λίστα. Τη δεκαετία του 1970 επανακυκλοφόρησε υπό τον τίτλο Βέγγος, ο τρεχάλας. Αργότερα, κυκλοφόρησε τόσο στην τηλεόραση όσο και στα υπόλοιπα μέσα και ως Καταζητείται: ο Βέγγος. Μην Είδατε τον Παναή; στο Veggos.gr] Μην Είδατε τον Παναή; στο iMDB Μην Είδατε τον Παναή; Αρχειοθετήθηκε 2016-09-29 στο Wayback Machine. στο 90lepta Μην Είδατε τον Παναή; στο Cine.gr Μην Είδατε τον Παναή; στο RetroDB